แบงก์ใหญ่ปรับทัพสู้อนาคตแข่งเดือด
ไทยพาณิชย์ ตั้ง 4 ผู้จัดการใหญ่ ดันเอสซีบีทรานส์ฟอร์เมชั่น ด้าน กสิกรไทย ปรับโครงสร้างดูแลลูกค้าแบบไร้รอยต่อ
6 ก.พ. 2562

ไทยพาณิชย์ ตั้ง 4 ผู้จัดการใหญ่ ดันเอสซีบีทรานส์ฟอร์เมชั่น ด้าน กสิกรไทย ปรับโครงสร้างดูแลลูกค้าแบบไร้รอยต่อ
นายอาทิตย์ นันทวิทยา กรรมการ ผู้จัดการใหญ่ และประธานเจ้าหน้าที่บริหาร ธนาคารไทยพาณิชย์  เปิดเผยว่า ธนาคารได้ปรับโครงสร้างการบริหารงาน โดย ตัวเองจะทำหน้าที่ประธานเจ้าหน้าที่บริหารเพียงตำแหน่งเดียว ขับเคลื่อนยุทธศาสตร์ระยะยาวเอสซีบีทรานส์ฟอร์เมชั่น เตรียมรองรับธุรกิจธนาคารในอนาคต
นอกจากนี้ ได้แต่งตั้งผู้จัดการใหญ่ 4 คน เพื่อขับเคลื่อนธุรกิจประกอบด้วย 1.นายสารัชต์ รัตนาภรณ์ 2.นางอภิพันธ์ เจริญอนุสรณ์ 3.นายอรพงศ์ เทียนเงิน และ 4.นายอารักษ์ สุธีวงศ์ มีผลตั้งแต่วันที่ 5 ก.พ.นี้ ซึ่งได้รับความเห็นชอบจากธนาคารแห่งประเทศไทยแล้ว โดยมีภารกิจขับเคลื่อนยุทธศาสตร์ ระยะยาว การเปลี่ยนแปลงการทำงานทุกภาคส่วน และการขับเคลื่อนวัฒนธรรมองค์กรรูปแบบใหม่ เพื่อผลักดันภารกิจทรานส์ฟอร์เมชั่นให้แล้วเสร็จในปี 2563
ด้านธนาคารกสิกรไทยได้ปรับโครงสร้างใหม่ตามยุทธศาสตร์มุ่งสู่ "Customer's Life Platform of Choice" ที่จะให้ความสำคัญในการดูแลลูกค้าแบบไร้รอยต่อ รวมทั้งเป็น Data Driven Bank เพื่อพัฒนาขีดความสามารถใหม่ๆ โดยปรับโครงสร้าง 4 สายงานใหม่ คือ 1.นายพัชร สมะลาภา กรรมการผู้จัดการ ดูแลสายงานเครือข่ายช่องทางธุรกิจ (DNW) 2.นายวีรวัฒน์ ปัณฑวังกูร รองกรรมการผู้จัดการอาวุโส ดูแลสายงานบริหารกลยุทธ์และวิเคราะห์ข้อมูล (STA) 3.นายศีลวัต สันติวิสัฎฐ์ รองกรรมการ ผู้จัดการอาวุโส ดูแลสายงานผลิตภัณฑ์ธุรกรรมการเงิน (TBG) และ 4.นาย สุรัตน์ ลีลาทวีวัฒน์ รองกรรมการ ผู้จัดการ ดูแลสายงานผลิตภัณฑ์เครดิต(CPD) มีผลตั้งแต่วันที่ 1 ก.พ.